ສາທາລະນະ​ລັດ ປະຊາ​ທິປະ​ໄຕ ປະຊາຊົນ​ລາວ

ສັນຕິພາບ ​ເອກະລາດ ປະຊາ​ທິປະ​ໄຕ​ເອກະ​ພາບ ວັດທະນະ​ຖາວອນ

ກະຊວງແຜນການ ແລະການລົງທຶນ

**ບົດຖະແຫຼງຂ່າວ**

**ກ່ຽວກັບ ກອງປະຊຸມໂຕະມົນປະຈໍາປີ 2017**

**ໂດຍທ່ານ ປອ. ກິແກ້ວ ຈັນທະບູຣີ, ຮອງລັດຖະມົນຕີ ກະຊວງແຜນການ**

**ແລະ ການລົງທຶນ**

**ຄັ້ງວັນທີ 13 ພະຈິກ 2017, ທີ່ ສະມາຄົມນັກຂ່າວ ແຫ່ງ ສປປ ລາວ**

* ທ່ານ ນາງ ຄາຣິນາ ອິມໂມເນັນ, ຜູ້ປະສານງານອົງການສະຫະປະຊາຊາດ ທັງເປັນ ຜູ້ຕາງໜ້າອົງການສະຫະປະຊາຊາດ ເພື່ອການພັດທະນາ ປະຈຳ ສປປ ລາວ
* ທ່ານ ຫົວໜ້າກົມ, ຮອງຫົວໜ້າກົມ ກະຊວງຂະແໜງການກ່ຽວຂ້ອງ
* ຜູ້ຕາງໜ້າ ໜ່ວຍງານຂະແໜງການຕ່າງໆ
* ບັນດາ ສື່ມວນຊົນ ທີ່ເຂົ້າຮ່ວມພີທີຖະແຫຼງຂ່າວ
* ບັນດາທ່ານແຂກທີ່ມີກຽດທັງຫຼາຍ

ຂ້າພະເຈົ້າ ຕາງໜ້າ​ໃຫ້​ຄະນະ​ນຳ​ກະຊວງແຜນການ ແລະ ການລົງທຶນ ກໍ່ຄືໃນນາມລັດຖະບານ ມີຄວາມຍິນດີເປັນຢ່າງຍິ່ງ ທີ່ໄດ້ຮ່ວມກັບ ທ່ານ ນາງ ຄາຣິນາ ອິມໂມເນັນ, ຜູ້ປະສານງານອົງການສະຫະປະຊາຊາດ ທັງເປັນ ຜູ້ຕາງໜ້າອົງການສະຫະປະຊາຊາດ ເພື່ອການພັດທະນາ ປະຈຳ ສປປ ລາວ ຈັດກອງປະຊຸມຖະແຫຼງຂ່າວ ກ່ຽວກັບ ການກະກຽມຈັດກອງປະຊຸມໂຕະມົນ ປະຈໍາປີ 2017 ທີ່ຈະຈັດຂື້ນ ທີ່ ແຂວງ ຈໍາປາສັກ ໃນວັນທີ່ 22-23 ພະຈິກ 2017 ລະຫວ່າງ ລັດຖະບານແຫ່ງ ສປປ ລາວ ແລະ ບັນດາຄູ່ຮ່ວມພັດທະນາ.

ກ່ອນອື່ນ, ຂ້າພະເຈົ້າ ¢ðລາຍງານໃຫ້ທ່ານຊາບວ່າ ກອງປະຊຸມໂຕະມົນ ກໍ່ຄືວຽກງານຂະບວນການໂຕະມົນ ແມ່ນໄດ້ເລີ່ມຈັດຕັ້ງປະຕິບັດມາແຕ່ປີ 1983, ເຊິ່ງເປັນ ກອງປະຊຸມໂຕະມົນຄັ້ງທຳອິດ ຂອງ ສປປ ລາວ, ທີ່ຈັດຂື້ນຢູ່ທີ່ ນະຄອນຫຼວງເຈນີວາ, ປະເທດສະວິດເຊີແລນ ແລະ ຫຼັງຈາກນັ້ນ ກໍ່ໄດ້ຈັດຂື້ນໃນທຸກໆ 3 ປີ ສືບຕໍ່ມາຈົນຮອດປີ 1999 ລັດຖະບານລາວ ແລະ ບັນດາຄູ່ຮ່ວມພັດທະນາ ກໍ່ໄດ້ຕົກລົງເຫັນດີ ຫັນເອົາກອງປະຊຸມໂຕະມົນ ມາຈັດຢູ່ທີ່ ສປປ ລາວ ເພື່ອຍົກສູງບົດບາດ ຄວາມເປັນເຈົ້າການ ແລະ ຄວາມສອດຄ່ອງຂອງການພັດທະນາ ເສດຖະກິດ-ສັງຄົມແຫ່ງຊາດ ແລະ ແຜນການຊ່ວຍເຫລືອ ທາງການເພື່ອການພັດທະນາ ຂອງລັດຖະບານ ໃນການປຶກສາຫາລືກັບຜູ້ໃຫ້ທຶນ ໃນວຽກງານການພັດທະນາ, ເຊິ່ງໃນນີ້, ກອງປະຊຸມໂຕະມົນລະດັບສູງ ແມ່ນຈັດຂື້ນທຸກໆ 5 ປີ ແລະ ມີກົນໄກກອງປະຊຸມປະຈຳປີ ດໍາເນີນ ຄວບຄູ່ໄປນໍາ ເພື່ອທົບທວນຄວາມຄືບໜ້າໃນການຈັດຕັ້ງປະຕິບັດ ແຜນພັດທະນາເສດຖະກິດ-ສັງຄົມແຫ່ງຊາດ ໃນແຕ່ລະໄລຍະ.

ໃນໄລຍະເກືອບສອງທົດສະວັດຜ່ານມາ ທີ່ຂະບວນການໂຕະມົນໄດ້ຈັດຂື້ນຢູ່ ສປປ ລາວ ລວມທັງກົນໄກ ການປະສານງານ ລະຫວ່າງໜ່ວຍງານຂະແໜງການ (SWGs), ພວກເຮົາເຫັນວ່າ ຂະບວນການໂຕະມົນ ແມ່ນເວທີທີ່ສຳຄັນຢ່າງຍິ່ງ ເຊິ່ງສ້າງໂອກາດໃຫ້ແກ່ ລັດຖະບານ ແລະ ຄູ່ຮ່ວມພັດທະນາ ແລະ ພວກສ່ວນກ່ຽວຂ້ອງ ໃນລະດັບສູນກາງ ແລະ ທ້ອງຖິ່ນ ໄດ້ມີການທົບທວນ, ປຶກສາຫາລືປະເດັນບັນຫາຕ່າງໆ, ສ້າງຄວາມເຂົ້າໃຈ ແລະ ໄດ້ໃຫ້ຄຳໝັ້ນສັນຍານຳກັນ ໃນການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມແຫ່ງຊາດ ພາຍໃຕ້ຄວາມເປັນເຈົ້າການຂອງລັດຖະບານ.

ສຳລັບປີນີ້, ກອງປະຊຸມໂຕະມົນປະຈໍາປີ 2017 ແມ່ນຈະໄດ້ຈັດຂື້ນໃນວັນທີ 22-23 ພະຈິກ 2017, ຢູ່ທີ່ ສະໂມສອນ ຫຼັກ 4 ຂອງ ແຂວງຈໍາປາສັກ, ໂດຍໄດ້ເຊື້ອເຊີນຜູ້ເຂົ້າຮ່ວມທັງໝົດ 325 ທ່ານ ໃນນີ້ປະກອບມີ:

1. ກະຊວງຂະແໜງການ ທັງໝົດ 187 ທ່ານ (ໃນນັ້ນມີ ບັນດາທ່ານ ລັດຖະມົນຕີ/ຮອງລັດຖະມົນຕີ, ຫົວໜ້າກົມ/ຮອງຫົວໜ້າກົມ ຂອງກະຊວງຂະແໜງການທີ່ກ່ຽວຂ້ອງ)
2. ແຂວງ ທັງໝົດ 38 ທ່ານ (ໃນນັ້ນມີ ບັນດາຫົວໜ້າ/ຮອງພະແນກແຜນການ ແລະການລົງທຶນແຂວງ ແລະຫົວໜ້າຂະແໜງຮ່ວມມື ຂອງ ນະຄອນຫຼວງ ແລະ 17 ແຂວງ)
3. ຄູ່ຮ່ວມພັດທະນາ ທັງໝົດ 100 ທ່ານ (ໃນນັ້ນປະກອບມີ ບັນດາທ່ານທູຕານຸທູດ, ຫົວໜ້າອົງການຈັດຕັ້ງສາກົນ, ຕາງໜ້າຈາກອົງການຈັດຕັ້ງທີ່ບໍ່ສັງກັດລັດຖະບານ, ສະມາຄົມບໍ່ຫວັງຜົນກໍາໄລ ແລະ ພາກເອກະຊົນ)

ຂ້າພະເຈົ້າ ຂໍອະນຸຍາດຕາງໜ້າໃຫ້ ກະຊວງແຜນການ ແລະການລົງທຶນ ໃນນາມກອງເລຂາຂອງ ຄະນະຊີ້ນໍາລະດັບຊາດເພື່ອ**ຂະບວນການໂຕະມົນ** ຂໍຖືເປັນກຽດຮຽນລາຍງານ ກ່ຽວກັບຄວາມຄືບຫນ້າ ໃນການ ກະກຽມ ກອງປະຊຸມໂຕະມົນປະຈໍາປີ 2017 ທີ່ ຈະຈັດຂື້ນ ຢູ່ແຂວງ ຈໍາປາສັກ ໃນລະຫວ່າງວັນທີ່ 22-23 ພະຈິກ 2017 ​ດັ່ງ​ຕໍ່ໄປນີ້:

1. **ເນື້ອໃນກອງປະຊຸມໂຕະມົນປະຈໍາປີ:**
2. **ຫົວຂໍ້ຂອງກອງປະຊຸມ**

“ເພີ່ມທະວີການເປັນຄູ່ຮ່ວມ ໃນການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມແຫ່ງຊາດ 5 ປີ ຄັ້ງທີ VIII ເພື່ອບັນລຸເປົ້າໝາຍການຫຼຸດພົ້ນອອກຈາກສະຖານະພາບດ້ອຍພັດທະນາ ແລະ ເປົ້າໝາຍການພັດທະນາແບບຍືນຍົງ”

1. **ວາລະກອງປະຊຸມ**

**ມື້ທີ່ 1 - ວັນພຸດ, ທີ 22 ພະຈິກ 2017 (ກອງປະຊຸມປຶກສາຫາລື ລະດັບວິຊາການ)**

**ສຳລັບ ພາກເຊົ້າ**:

* **ກ່າວຕ້ອນຮັບບັນດາຄະນະຜູ້ແທນເຂົ້າສູ່ກອງປະຊຸມ:** ໂດຍ: ທ່ານ ບົວສອນ ວົງສອງຄອນ, ຮອງເຈົ້າແຂວງ ແຂວງຈໍາປາສັກ
* **ກ່າວເປີດກອງປະຊຸມ:** ໂດຍ: ທ່ານ ປອ. ກິແກ້ວ ຈັນທະບູຣີ, ຮອງລັດຖະມົນຕີ ກະຊວງແຜນການ ແລະການລົງທຶນ

**ຫລັງຈາກນັ້ນ,ຈະມີການ**

* **ນໍາສະເໜີ ກ່ຽວກັບ ແຜນພັດທະນາເສດຖະກິດ-ສັງຄົມ ຂອງແຂວງຈໍາປາສັກ: ຄວາມຄືບໜ້າ ແລະສິ່ງທ້າທາຍໃນການຈັດຕັ້ງປະຕິບັດແຜນພັດທະນາ ດັ່ງກ່າວ**
* ສະພາບການພັດທະນາເສດຖະກິດ-ສັງຄົມ ຂອງແຂວງຈໍາປາສັກໂດຍລວມ
* ເປົ້າໝາຍໃຫຍ່ 1: ການພັດທະນາເສດຖະກິດ - ຜົນສໍາເລັດ ແລະສິ່ງທ້າທາຍ [ລວມທັງ ປະເດັນບັນຫາທີ່ຕິດພັນກັບ ດັດສະນີຄວາມບອບບາງທາງດ້ານເສດຖະກິດ (EVI) ພ້ອມກັບ ຄວາມພະຍາຍາມ/ຄວາມສໍາເລັດ ໃນການດຶງດູດການລົງທຶນທີ່ມີຄຸນນະພາບຈາກພາກເອກະຊົນ];
* ເປົ້າໝາຍໃຫຍ່ 2: ການພັດທະນາຂະແໜງສັງຄົມ - ຜົນສໍາເລັດ ແລະສິ່ງທ້າທາຍ [ລວມທັງ ປະເດັນບັນຫາທີ່ຕິດພັນກັບ ດັດສະນີຊັບສິນມະນຸດ (HAI) ແລະປະເດັນບັນຫາ ກ່ຽວກັບການພັດທະນາສີມືແຮງງານ ໃນຂະແໜງການພັດທະນາຕ່າງໆທີ່ເປັນບູລິມະສິດ ຂອງແຂວງຈໍາປາສັກ];
* ເປົ້າໝາຍໃຫຍ່ 3: ການພັດທະນາດ້ານສິ່ງແວດລ້ອມ - ຜົນສໍາເລັດ ແລະສິ່ງທ້າທາຍ [ລວມທັງ ປະເດັນບັນຫາທີ່ຕິດພັນກັບ ວຽກງານສິ່ງແວດລ້ອມ ຂອງດັດສະນີຄວາມບອບບາງທາງດ້ານເສດຖະກິດ];
* ຍົກໃຫ້ເຫັນຕົວຢ່າງທີ່ດີ ກ່ຽວກັບ ການຮ່ວມມືແບບໃຕ້-ໃຕ້ ແລະການຮ່ວມມືສາມຫຼ່ຽມ ຢູ່ໃນ ແຂວງຈໍາປາສັກ.

*ໂດຍ: ທ່ານ ສາຍທອງ ໄຊຍະວົງ, ຫົວໜ້າພະແນກແຜນການ ແລະການລົງທຶນແຂວງຈໍາປາສັກ*

**ແລະຫລັງຈາກນັ້ນ, ຈະໄດ້ຈັດເປັນ 4 ກຸ່ມສົນທະນາ ເພື່ອປຶກສາຫາລື ກ່ຽວກັບຫົວຂໍ້ດັ່ງລຸ່ມນີ້:**

1. ການຫຼຸດພົ້ນອອກຈາກສະຖານະພາບດ້ອຍພັດທະນາ ແລະການເຊື່ອມສານເປົ້າໝາຍການພັດທະນາແບບຍືນຍົງ;

2. ການລົງທຶນທີ່ມີຄຸນນະພາບຂອງເອກະຊົນ ສໍາລັບ ການພັດທະນາ

3. ການລົງທຶນໃສ່ ການພັດທະນາສີມືແຮງງານ ເຊິ່ງເປັນປັດໃຈສໍາຄັນ ໃນການພັດທະນາມະນຸດ

4. ການເພີ່ມທະວີການຮ່ວມມືແບບໃຕ້-ໃຕ້ ແລະການຮ່ວມມືສາມຫຼ່ຽມ: “ກົນໄກການຈັດຕັ້ງປະຕິບັດ ແລະການຕິດຕາມ ເພື່ອການພັດທະນາທີ່ມີປະສິດທິຜົນ”

**ເຊິ່ງແຕ່ລະກຸ່ມສົນທະນາ ຈະຕ້ອງໄດ້ກໍານົດໃຫ້ມີ**

* ຄະນະສົນທະນາ (Panelist) ແລະ ຜູ້ນໍາພາການສົນທະນາພາຍໃນກຸ່ມ (Moderator)

**ແລະຫຼັງຈາກນັ້ນ ຈະໄດ້ເປີດໂອກາດໃຫ້ ສະມາຊິກພາຍໃນແຕ່ລະກຸ່ມໄດ້ມີການ**

* ສົນທະນາ ແລະຖາມ-ຕອບ

**ເພື່ອເປັນການກະກຽມ ໂດຍສະເພາະດ້ານເນື້ອໃນ ໃຫ້ແກ່ກອງປະຊຸມໂຕະມົນປະຈໍາປີ ດັ່ງກ່າວນີ້,** ກະຊວງແຜນການ ແລະການລົງທຶນ ໂດຍສົມທົບກັບ ກະຊວງຂະແໜງການ ແລະຄູ່ຮ່ວມພັດທະນາ ທີ່ກ່ຽວຂ້ອງ ໄດ້ຈັດກອງປະຊຸມປຶກສາຫາລືລະດັບວິຊາການ (Pre-Consultations) ກ່ຽວກັບ 4 ຫົວຂໍ້ດັ່ງກ່າວ ຂື້ນ ຢູ່ຂັ້ນສູນກາງກ່ອນ ເພື່ອຮັບປະກັນວ່າ ທຸກປະເດັນບັນຫາທີ່ຕິດພັນກັບແຕ່ລະຫົວຂໍ້ ໄດ້ຮັບການປຶກສາຫາລືຢ່າງແຫຼກແຫຼວ ແລະ ເປັນເອກະພາບກັນກ່ອນ ຢ່າງຫນັກແຫນ້ນ.

**ສໍາລັບ ພາກບ່າຍ: ແມ່ນຈະໄດ້ນໍາພາ ບັນດາຄູ່ຮ່ວມພັດທະນາ ຢ້ຽມຢາມໂຄງການພາກສະໜາມ**

**ໂດຍຜ່ານການປຶກສາຫາລືກັບ ອໍານາດການປົກຄອງແຂວງ ພວກເຮົາໄດ້ກໍານົດ 03 ໂຄງການບູລິມະສິດ ທີ່ຕິດພັນກັບ ເນື້ອໃນ ຂອງກອງປະຊຸມໂຕະມົນປະຈໍາປີ 2017 ທີ່ໄດ້ກ່າວມາຂ້າງເທີງ ເຊັ່ນ:**

1. **ໂຄງການເກັບກູ້ລະເບີດ** (ບ້ານແກວ້ງຍາວ, ເມືອງບ່າຈຽງຈະເລີນສຸກ, ຫຼັກ 40): ໂດຍສະເພາະສຸມໃສ່ການສຶກສາກ່ຽວກັບ ຄວາມສ່ຽງທີ່ອາດເກີດຈາກລະເບີດບໍ່ທັນແຕກ ທີ່ປະກອບສ່ວນໂດຍກົງໃນການ ບັນລຸ SDG18.
2. **ໂຄງການປູກກາເຟ ຂອງສະຫະກອນການຜະລິດກາເຟ** (ຫຼັກ 24): ໂດຍສະເພາະສຸມໃສ່ກິດກະກໍາທີ່ຕິດພັນກັບການປູກແລະເກັບກູ້ກາເຟ, ຂັ້ນຕອນການຜະລິດກາເຟ, ການບັນຈຸໃສ່ຫີບຫໍ່, ການສ້າງວຽກເຮັດງານທໍາໃຫ້ແກ່ຊຸມຊົນ.
3. **ສູນພັດທະນາສີມືແຮງງານ ຂອງແຂວງພາກໃຕ້** (ຫຼັກ 7): ເບິ່ງວ່າແຜນການຝຶກອົບຮົມຂອງສູນ ໄດ້ມີສ່ວນຊ່ວຍໃນການສ້າງວຽກເຮັດງານທຳ ແລະ ອາຊີບທີ່ໝັ້ນຄົງ.
* ຫລັງຈາກການຢ້ຽມຢາມໂຄງການພາກສະໜາມແລ້ວ, ທາງຄະນະຈັດຕັ້ງກອງປະຊຸມ **ຈະໄດ້ນໍາພາຄະນະຜູ້ແທນເຂົ້າຢ້ຽມຂໍ່ານັບ ທ່ານ ປອ. ບຸນຖອງ ດີວິໄຊ, ເຈົ້າແຂວງ ແຂວງຈໍາປາສັກ** ທີ່ ໂຮງແຮມ ເອຣາວັນ ຣີເວີໄຊດ໌; ແລະ
* ຫລັງຈາກນັ້ນ ກໍ່ຈະແມ່ນ **ພີທີ ບາສີສູ່ຂວັນ ແລະ ງານລ້ຽງອາຫານຄໍ່າ**: *ໂດຍການເປັນເຈົ້າພາບ ຂອງ ທ່ານ ເຈົ້າແຂວງ ແຂວງຈໍາປາສັກ, ສະຖານທີ່: ໂຮງແຮມ ເອຣາວັນ ຣີເວີໄຊດ໌*

**ມື້ທີ່ 2 - ວັນພະຫັດ, ທີ 25 ພະຈິກ 2017 (ກອງປະຊຸມໂຕະມົນປະຈໍາປີ ຢ່າງເປັນທາງການ)**

**ພາກເຊົ້າ:**

* **ກ່າວເປີດກອງປະຊຸມຢ່າງເປັນທາງການ:** *ໂດຍ ພະນະທ່ານ ສົມດີ ດວງດີ, ຮອງນາຍົກ ລັດຖະມົນຕີ ແຫ່ງ ສປປ ລາວ*
* **ກ່າວມີຄໍາເຫັນຕໍ່ກອງປະຊຸມ:** *ໂດຍ: ທ່ານ ຮ່າວລຽງ ຊູ, ຜູ້ຊ່ວຍເລຂາທິການໃຫຍ່ຂອງອົງການສະຫະປະຊາຊາດ, ຜູ້ຊ່ວຍຜູ້ອຳນວຍການໃຫຍ່ຂອງອົງການສະຫະປະຊາຊາດ ເພື່ອການພັດທະນາ ທັງເປັນເອກອະທິບໍດີຮັບຜິດຊອບພາກພື້ນອາຊີ-ປາຊີຟິກ ຂອງອົງການສະຫະປະຊາຊາດ ເພື່ອການພັດທະນາ*
* **ກ່າວຕ້ອນຮັບບັນດາຄະນະຜູ້ແທນເຂົ້າສູ່ກອງປະຊຸມ:** *ໂດຍ: ທ່ານ ປອ. ບຸນຖອງ ດີວິໄຊ, ເຈົ້າແຂວງ ແຂວງຈໍາປາສັກ*
* **ກ່າວມີຄໍາເຫັນຕໍ່ກອງປະຊຸມ:** *ໂດຍ ທ່ານ ປອ. ສຸພັນ ແກ້ວມີໄຊ, ລັດຖະມົນຕີ ກະຊວງແຜນການ ແລະການລົງທຶນ*
* **ກ່າວມີຄໍາເຫັນຕໍ່ກອງປະຊຸມ:** *ໂດຍ ທ່ານ ນາງ ຄາຣິນາ ອິມໂມເນັນ, ຜູ້ປະສານງານອົງການສະຫະປະຊາຊາດ, ທັງເປັນຜູ້ຕາງໜ້າ ອົງການສະຫະປະຊາຊາດ ເພື່ອການພັດທະນາ ປະຈໍາ ສປປ ລາວ*

**ຫລັງຈາກນັ້ນ ຈະໄດ້ມີການ**

* **ຖ່າຍຮູບຮ່ວມກັນ ກັບ ພະນະ ທ່ານ ຮອງນາຍົກລັດຖະມົນຕີ ແຫ່ງ ສປປ ລາວ, ແລະ**

**ທ່ານ ຜູ້ຊ່ວຍເລຂາທິການໃຫຍ່ຂອງອົງການສະຫະປະຊາຊາດ, ຜູ້ຊ່ວຍຜູ້ອຳນວຍການໃຫຍ່ຂອງອົງການສະຫະປະຊາຊາດ ເພື່ອການພັດທະນາ ທັງເປັນເອກອະທິບໍດີຮັບຜິດຊອບພາກພື້ນອາຊີ-ປາຊີຟິກ ຂອງອົງການສະຫະປະຊາຊາດ ເພື່ອການພັດທະນາ**

1. *ບັນດາລັດຖະມົນຕີ/ຮອງລັດຖະມົນຕີ ແລະ ເຈົ້າແຂວງ/ຮອງເຈົ້າແຂວງ*
2. *ຫົວໜ້າຄະນະຜູ້ແທນ ຂອງບັນດາຄູ່ຮ່ວມພັດທະນາ/ເອກອັກຄະລັດຖະທູດ ແລະ ຫົວໜ້າ/ຮອງຫົວໜ້າບັນດາອົງການຈັດຕັ້ງສາກົນ, ພາກເອກະຊົນ, ອົງການຈັດຕັ້ງສາກົນບໍ່ສັງກັດລັດ ຖະບານ ແລະ ສະມາຄົມບໍ່ຫວັງຜົນກໍາໄລ*
* **ຫລັງຈາກນັ້ນ ແມ່ນ ຢ້ຽມຊົມງານວາງສະແດງຜົນງານການຮ່ວມມືເພື່ອການພັດທະນາ ຂອງໜ່ວຍງານຂະແໜງການ ແລະພະແນກການອ້ອມຂ້າງແຂວງ**

**ເຊິ່ງ ພາຍໃນງານວາງສະແດງດັ່ງກ່າວ ຈະປະກອບມີທັງໝົດ 17 ຫ້ອງວາງສະແດງ ຄື:**

1. ຫ້ອງວາງສະແດງ ຂອງຫນ່ວຍງານຂະແໜງການ ມີຢູ່ 10 ຫ້ອງວາງສະແດງ;
2. ຫ້ອງວາງສະແດງ ຂອງກະຊວງການຕ່າງປະເທດ ໃນນາມກອງເລຂາ ຂອງເປົ້າໝາຍການພັດທະນາແບບຍືນຍົງ 01 ຫ້ອງວາງສະແດງ;
3. ຫ້ອງວາງສະແດງ ຂອງກະຊວງແຜນການ ແລະການລົງທືນ ກ່ຽວກັບວຽກງານຊ່ວຍເຫຼືອທາງການເພື່ອການພັດທະນາ 01 ຫ້ອງວາງສະແດງ;
4. ຫ້ອງວາງສະແດງ ຂອງພະແນກຖະແຫຼງຂ່າວ ແລະວັດທະນະທຳ ແຂວງຈໍາປາສັກ 01 ຫ້ອງວາງສະແດງ; ແລະ
5. ຫ້ອງວາງສະແດງ ຜະລິດຕະພັນສີ້ນຄ້າ ແລະເຄື່ອງຫັດຖະກໍາ (ODOP) ຂອງແຂວງຈໍາປາສັກ 04 ຫ້ອງວາງສະແດງ.

**ຫຼັງຈາກນັ້ນ ກໍ່ຈະກັບເຂົ້າສູ່ກອງປະຊຸມ ເຊິ່ງ**

 **ປະທານກອງປະຊຸມໂຕະມົນປະຈໍາປີ 2017:**

* ທ່ານ ປອ. ບຸນຖອງ ດີວິໄຊ, ***ເຈົ້າແຂວງ ແຂວງຈໍາປາສັກ***

 **ປະທານຮ່ວມກອງປະຊຸມໂຕະມົນປະຈໍາປີ 2017:**

* **ທ່ານ ປອ. ສຸພັນ ແກ້ວມີໄຊ,** *ລັດຖະມົນຕີ ກະຊວງແຜນການ ແລະ ການລົງທຶນ*
* **ທ່ານ ນາງ ຄາຣິນາ ອິມໂມເນັນ**

*ຜູ້ປະສານງານອົງການສະຫະປະຊາຊາດ ທັງເປັນຜູ້ຕາງໜ້າ ອົງການສະຫະປະຊາຊາດເພື່ອການພັດທະນາ ປະຈໍາ ສປປ ລາວ*

**ເຊິ່ງຈະໄດ້ມີການ ນໍາສະເໜີຄວາມຄືບໜ້າ ແລະສິ່ງທ້າທາຍ ໃນການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມແຫ່ງຊາດ ປະຈໍາປີ 2017** **ແລະສະເໜີວຽກຈຸດສຸມ ສໍາລັບປີ 2018**

* ເປົ້າໝາຍໃຫຍ່ 1 (ດ້ານເສດຖະກິດ) - ລວມທັງອ້າງອີງເຖິງ ຄວາມຄືບໜ້າ ແລະບູລິມະສິດ ໃນການບັນລຸດັດສະນີຄວາມສ່ຽງທາງດ້ານເສດຖະກິດ ເຊຶ່ງເປັນເງື່ອນໄຂຂອງການຫຼຸດພົ້ນອອກຈາກສະຖານະພາບປະເທດດ້ອຍພັດທະນາ
* ເປົ້າໝາຍໃຫຍ່ 2 (ດ້ານສັງຄົມ/ການພັດທະນາມະນຸດ) - ລວມທັງອ້າງອີງເຖິງຄວາມຄືບໜ້າ ແລະບູລິມະສິດ ໃນການບັນລຸດັດສະນີຊັບສິນມະນຸດ ເຊຶ່ງເປັນເງື່ອນໄຂຂອງການຫຼຸດພົ້ນອອກຈາກສະຖານະພາບປະເທດດ້ອຍພັດທະນາ
* ເປົ້າໝາຍໃຫຍ່ 3 (ດ້ານສິ່ງແວດລ້ອມ) - ລວມທັງອ້າງອີງເຖິງ ຄວາມຄືບໜ້າ ແລະບູລິມະສິດ ໃນການບັນລຸດັດສະນີຄວາມສ່ຽງທາງດ້ານເສດຖະກິດ ເຊຶ່ງເປັນເງື່ອນໄຂຂອງການຫຼຸດພົ້ນອອກຈາກສະຖານະພາບປະເທດດ້ອຍພັດທະນາ
* ປະເດັນທີ່ຕິດພັນກັບຫຼາຍຂະແໜງການ
* ການຈັດສັນງົບປະມານ/ລາຍຈ່າຍ
* ວຽກຈຸດສຸມ ສໍາລັບປີ 2018.

*ໂດຍ: ທ່ານ ປອ. ກິແກ້ວ ຈັນທະບູຣີ, ຮອງລັດຖະມົນຕີ ກະຊວງແຜນການ ແລະການລົງທຶນ*

ຫຼັງຈາກນັ້ນ, ຈະເໜີໃຫ້ຕາງໜ້າ ຂອງແຕ່ລະກຸ່ມສົນທະນາ ນຳສະເໜີ ຜົນຂອງການສົນທະນາ ກ່ຽວກັບ 04 ຫົວຂໍ້ ທີ່ໄດ້ປຶກສາຫາລືກັນໃນມື້ທໍາອິດ ເພື່ອໃຫ້ຄະນະຜູ້ແທນຂັ້ນສູງ ຈາກກະຊວງຂະແໜງ ການ ກໍ່ຄືຄູ່ຮ່ວມພັດທະນາ ໄດ້ມີຄໍາເຫັນເປັນເອກະພາບກັນ ກ່ອນມີພິທີການກ່າວ ສະຫຼຸບປິດກອງປະຊຸມ ແລະພິທີຖະແຫຼງຂ່າວ ຢ່າງເປັນທາງການ ຂອງຄະນະປະທານກອງປະຊຸມ.

**ສໍາລັບ ການນໍາພາຫົວໜ້າຄະນະຜູ້ແທນຂອງກອງປະຊຸມໂຕະມົນປະຈໍາປີ 2017** ເຂົ້າຢ້ຽມຂໍ່ານັບ ພະນະ ທ່ານ ນາຍົກ ລັດຖະມົນຕີ ແຫ່ງ ສປປ ລາວ **ເພື່ອລາຍງານຜົນຂອງກອງປະຊຸມໂດຍສັງເຂບ ຈະໄດ້ຈັດຂື້ນໃນອາທິດຕໍ່ມາ *ເຊິ່ງ ວັນເວລາ ຈະໄດ້ແຈ້ງໃຫ້ຊາບຕາມພາຍຫຼັງ.***

ໃນນາມ ລັດຖະບານ ກໍ່ຄື ກະຊວງແຜນການ ແລະ ການລົງທຶນ, ຂ້າພະເຈົ້າ ເຊື່ອໝັ້ນວ່າ ການຈັດກອງປະຊຸມໂຕະມົນປະຈໍາປີໃນຄັ້ງນີ້ ຈະສາມາດດຳເນີນໄປດ້ວຍບັນຍາກາດທີ່ຟົດຟື້ນ, ສ້າງສັນ ແລະ ຈະເປັນນິມິດໝາຍອີກຄັ້ງໜຶ່ງໃນການຢ້ຳເຖິງການເອົາໃຈໃສ່ຈັດຕັ້ງປະຕິບັດວຽກງານຕ່າງໆ ຂອງລັດຖະບານ ກໍ່ຄື ການພົວພັນຮ່ວມມືກັບສາກົນ.

ຂໍສະແດງຄວາມຍິນດີຕ້ອນຮັບພາກສ່ວນຕ່າງໆ ໂດຍສະເພາະ ບັນດາຕົວແທນຄູ່ຮ່ວມພັດທະນາ ທີ່ມີຫ້ອງການຕາງໜ້າປະຈຳຢູ່ ສປປ ລາວ, ປະຈຳພາກພື້ນ ຫຼື ຈາກສາກົນ ແລະ ຍິນດີຕ້ອນຮັບຕົວແທນ ຈາກຝ່າຍລັດຖະບານ ທີ່ຈະເຂົ້າຮ່ວມກອງປະຊຸມໂຕະມົນໃນຄັ້ງນີ້.

ສຸດທ້າຍນີ້, ຂໍສະເໜີມາຍັງ ຊາວລາວທົ່ວປະເທດ ໂດຍສະເພາະ ຊາວ ນະຄອນຫຼວງວຽງຈັນ ແລະ ແຂວງ ຈໍາປາສັກ, ພະນັກງານ-ລັດຖະກອນ, ເຈົ້າໜ້າທີ່ຮັກສາຄວາມສະຫງົບ ແລະ ສື່ມວນຊົນຕ່າງໆ ຈົ່ງຕິດຕາມການຈັດຕັ້ງປະຕິບັດການດຳເນີນກອງປະຊຸມໃນຄັ້ງນີ້ ແລະ ຂໍຄວາມຮ່ວມມືຈາກພາກສ່ວນຕ່າງໆ ເພື່ອເຮັດແນວໃດໃຫ້ກອງປະຊຸມ ດຳເນີນໄປດ້ວຍບັນຍາກາດອັນດີ ແລະ ມີຜົນສໍາເລັດຢ່າງສະຫງ່າງາມ.

**ຂໍຂອບໃຈ.**